श्रीमती इंदू गुप्ता को 2014 में 48 वर्ष की अवस्था में जब यह पता चला कि उन्हें स्तन कैंसर है तो मानो उन पर ही नहीं पूरे परिवार के ऊपर वज्रपात हुआ | पिछले 15 महीनों में सर्जरी, 10 बार कीमोथैरेपी तथा 28 दिन तक रेडियो थैरेपी ने उन्हें शारीरिक रूप से अक्षम और मानसिक रूप से निराश बना दिया। एक तरफ परेशान पति और पुत्र और दूसरी ओर 10 मिनट भी काम न कर पाने की पीड़ा और जीवन से ऊब । ऐसे में इस दम्पति को अध्यात्म साधना केन्द्र छत्तरपुर, दिल्ली में 15 जून से होने वाले 7 दिवसीय प्रेक्षाध्यान रोग निवारण शिविर के बारे में पता चला। मन में बिल्कुल भी इच्छा नहीं थी परन्तु पति ने आग्रह किया और हिम्मत बंधाई तो इस शर्त पर आने को तैयार हो गई कि यदि मन नहीं किया तो 1-2 दिन में लौट आएगें।